**JÜRI TALVET**

**Biograafia**

Jüri Talvet (sünd. 17 detsembril 1945), pseudonüümiga Jüri Perler, on eesti luuletaja, tõlkija, esseist, kirjanduskriitik, kirjandusteadlane ja õppejõud. 1972. aastal lõpetas ta Tartu Ülikooli filoloogiateaduskonna inglise keele erialal. Oma doktoritööd „Mateo Alemáni pikareskne romaan „Guzmán de Alfarache" ja realistliku romaani kujunemine" kaitses ta Leningradi Riiklikus Ülikoolis (praegune Sankt Peterburgi Ülikool) 1981. aastal. Alates 1992. aastast on Jüri Talvet Tartu Ülikoolis maailmakirjanduse professor.

Oma esimese luulekogu „Äratused” avaldas Talvet 1981. aastal. Sellele järgnesid „Ambur ja karje” (1986), „Hinge kulg ja kliima üllatused” (1990), „Eesti eleegia ja teisi luuletusi” (1997), „Kas sul viinamarju ka on?” (2001), „Unest, lumest” (2005) ja „Silmad peksavad une seinu” (2008). 2002. aastal tõlkis Talvet koos Albert Lázaro Tinautiga “Eesti eleegia ja teisi luuletusi” hispaania keelde (*Elegía estonia y otros poemas*). 2008. aastal ilmus sama luulekogu H. L. Hixi tõlkes inglise keeles (*Estonian Elegy. Selected Poems*) ning 2016. aastal prantsuse keeles (*Élégie estonienne et autres poèmes*). 2010. aastal ilmusid „Unest, lumest” tõlked hispaania keelde (*Del sueño, de la nieve*) ja inglise keelde (*Of Snow, of Soul*) ning 2011. aastal prantsuse keelde (*De la neige, des rêves*). 2010. aastal avaldas Talvet pseudonüümi Jüri Perler all luulekogu „Isegi vihmal on hing / Oo Hamlet, mu vend!”.

Lisaks luuletustele on Jüri Talvet kirjutanud ka reisiesseid, mis on ilmunud raamatutes „Teekond Hispaaniasse” (1985), „Hispaaniast Ameerikasse” (1992), „Ameerika märkmed ehk kaemusi Eestist” (2000), ja artikleid maailmakirjandusest, mis on ilmunud raamatutes „Hispaania vaim” (1995), „Tõrjumatu äär” (2005) ja „Luulest” (2015). Veel pärinevad Talveti sulest kaks eestikeelset esseekogumikku „Sümbiootiline kultuur” (2005) ja „Kümme kirja Montaigne’ile. „Ise” ja „teine”” (2014) ning monograafia „Juhan Liivi luule” (2012).

Jüri Talveti luuletusi on ilmunud rahvusvahelistes valimikes ja ajakirjades, samuti on tema loomingut hinnatud arvukate preemiate ja autasudega, nt. Juhan Smuuli nimeline kirjanduse aastapreemia (1986), Juhan Liivi luuleauhind (1997), Ivar Ivaski mälestusauhind luule ja esseistika alal (2002), ajakirja Loomingaastapreemia, 2011 (luule), ajakirja Akadeemiaaastapreemia (2016), Isabel Katoliiklase Orden (1992), Eesti Vabariigi Valgetähe Orden (2001), Tartu linna medal (2008), Alatskivi valla teenetemärk (2015), Tartu Ülikooli Suur Medal (2015) ja F. R. Kreutzwaldi mälestusmedal (2016).

Lisaks isiklikule loomingule on Jüri Talvet ka arvukalt raamatuid koostanud ja toimetanud. Tõlkinud on ta nii hispaania, katalaani, inglise ja prantsuse keelest eesti keelde kui ka eesti keelest inglise ja hispaania keelde. Ain Kaalepi kõrval on Jüri Talvet üks viljakamaid hispaania keelest tõlkijaid Eestis.